b'\n_START_ARTICLE_\nYrj\xc3\xb6 Loimaranta\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nLoimarannan vanhemmat olivat kirkkoherra Wilhelm Lindstedt ja Hilma Nyholm. H\xc3\xa4n valmistui filosofian kandidaatiksi 1897 ja teologian kandidaatiksi 1909. Pappi h\xc3\xa4nest\xc3\xa4 tuli vuonna 1901. Loimaranta toimi aluksi koulumiehen\xc3\xa4 ja my\xc3\xb6hemmin senaatin kirkollisasiainesittelij\xc3\xa4n\xc3\xa4 ja opetusministeri\xc3\xb6n kansliap\xc3\xa4\xc3\xa4llikk\xc3\xb6n\xc3\xa4. Porvoon suomalaisen yhteiskoulun johtajana 1899\xe2\x80\x931902 toimittuaan h\xc3\xa4n siirtyi Helsingin suomalaisen tytt\xc3\xb6koulun uskonnon kollegaksi 1902\xe2\x80\x931912. Samaan aikaan h\xc3\xa4n oli ajoittain senaatin apulaisesittelij\xc3\xa4n\xc3\xa4. Vuonna 1912 Loimarannasta tuli kirkollisasian toimituskunnan esittelij\xc3\xa4sihteeri. T\xc3\xa4ss\xc3\xa4 teht\xc3\xa4v\xc3\xa4ss\xc3\xa4 ollessaan Loimarannalle annettiin teht\xc3\xa4v\xc3\xa4ksi Suomen kuninkaaksi valitun Friedrich Karlin kruunajaisseremonian valmistelu Turun tuomiokirkossa. H\xc3\xa4n suositteli noudatettavaksi joko Norjan tai Ruotsin mallin mukaista kruunausrituaalia, jolloin kruunu ja muut regaliat olisivat olleet tilaisuudessa vain esill\xc3\xa4. Loimaranta toivoi kruunun valmistettavan Inarin kullasta._NEWLINE_Vuonna 1919 Loimarannasta tuli opetusministeri\xc3\xb6n esittelij\xc3\xa4neuvos ja kansliap\xc3\xa4\xc3\xa4llikk\xc3\xb6. Loimaranta oli opetusministeri Cajanderin I hallituksessa 1922 ja Cajanderin II hallituksessa 1924, molemmissa ammattiministerin\xc3\xa4._NEWLINE_Viipurin hiippakunnan piispana Loimaranta toimi 1935\xe2\x80\x931942. Piispakauden alkupuolta s\xc3\xa4vytti taloudellinen ja henkinen optimismi, loppupuolta puolestaan sotavuodet. Talvisodan alettua tuomiokapituli poistui Viipurista joulukuussa 1939 ensin Savitaipaleelle ja rauhan tultua Mikkeliin huhtikuussa 1940. Piispakautta vaivasi osaltaan Loimarannassa jo sen alkuvaiheessa todettu vakava sairaus. Teologisesti Loimaranta kuului nuorkirkolliseen suuntaan ja oli mukana Teologisen lauantaiseuran nimell\xc3\xa4 tunnetussa uudistushenkisess\xc3\xa4 keskustelupiiriss\xc3\xa4._NEWLINE_Loimaranta oli Merimiesl\xc3\xa4hetysseuran puheenjohtaja 1932\xe2\x80\x931938 sek\xc3\xa4 Mannerheim-liiton liittoneuvoston puheenjohtaja 1936\xe2\x80\x931942. H\xc3\xa4n julkaisi muun muassa teokset Sosialistimme ja uskonto (1908) ja Kirkollinen alkukoulu (1913) sek\xc3\xa4 toimitti piispa Olavi Heli\xc3\xb6vaaran kanssa kirkkolain vuosina 1921, 1930 ja 1939._NEWLINE_Loimarannan puoliso vuodesta 1901 oli Hilja Julia Teittinen.'